นายกฯห่วงใย สถิติอุบัติเหตุทางถนนสะสม 5 วัน ช่วงสงกรานต์ 2566 เกิดอุบัติเหตุ 1,744 ครั้ง กำชับคุมเข้มเส้นทาง ขอประชาชนเพิ่มความระมัดระวังใช้รถใช้ถนน ปฏิบัติตามกฎจราจรเคร่งครัด
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามการเดินทางของประชาชนช่วงเทศกาลสงกรานต์ พ.ศ. 2566 พร้อมรับทราบการรายงานของกรมป้องกันและบรรเทาสาธารณภัย (ปภ.) โดยศูนย์อำนวยการป้องกันและลดอุบัติเหตุทางถนนช่วงเทศกาลสงกรานต์ พ.ศ. 2566 ที่ได้สรุปสถิติอุบัติเหตุทางถนนสะสม 5 วัน (วันที่ 11 – 15 เมษายน 2566) เกิดอุบัติเหตุรวม 1,744 ครั้ง ผู้เสียชีวิต 197 ราย ผู้บาดเจ็บ 1,738 คน โดยจังหวัดที่เกิดอุบัติเหตุสะสมสูงสุด ได้แก่ น่าน (59 ครั้ง) จังหวัดที่มีผู้เสียชีวิตสะสมสูงสุด ได้แก่ กรุงเทพมหานคร (15 ราย) และจังหวัดที่มีผู้บาดเจ็บสะสมสูงสุด ได้แก่ น่าน (59 คน) จังหวัดที่ไม่มีผู้เสียชีวิต 7 จังหวัด// นายกรัฐมนตรี แสดงความห่วงใยต่อการเดินทางสัญจรของประชาชนช่วงเทศกาลสงกรานต์ ซึ่งในวันที่ 16-17 เมษายน 2566 เป็นวันที่ประชาชนส่วนใหญ่เดินทางกลับจากภูมิลำเนาและท่องเที่ยว ทำให้ถนนสายหลักและสายรองมีปริมาณการจราจรหนาแน่น รวมทั้งจะมีปริมาณการเดินทางสูงในเส้นทางขาเข้ากรุงเทพฯ นายกรัฐมนตรีจึงได้กำชับหน่วยงานที่เกี่ยวข้อง จังหวัด และส่วนท้องถิ่น ดูแลอำนวยความสะดวกประชาชนในการเดินทางกลับ เน้นดูแลเส้นทางขาเข้ากรุงเทพฯ-ขาออกจากจังหวัด รวมทั้งเส้นทางสายรอง ทางเลี่ยง ทางลัดที่เป็นถนนทางตรง วิ่งสวนเลน และไม่มีเกาะกลาง ซึ่งผู้ขับขี่จะใช้ความเร็วสูง ทำให้เสี่ยงต่อการเกิดอุบัติเหตุ ย้ำเข้มงวดบังคับใช้กฎหมายกับผู้กระทำผิด โดยเฉพาะขับรถเร็ว ดื่มแล้วขับ และไม่ใช้อุปกรณ์นิรภัย รวมถึงเตรียมพร้อมด้านการแพทย์ฉุกเฉินให้เข้าถึงจุดเกิดเหตุอย่างรวดเร็ว เน้นย้ำมาตรการ “ชีวิตวิถีใหม่ ขับขี่อย่างปลอดภัย ไร้อุบัติเหตุ”